เมืองปักกิ่ง มีความสำคัญ มากแค่ไหน?
ปักกิ่ง เมืองหลวงของจีนกลับมาประกาศสถานการณ์ฉุกเฉิน หลังจากพบผู้ติดเชื้อ Covid-19 ระลอก 2 ในตลาดค้าส่งอาหาร ที่น่าตกใจคือ ใน 1 วัน มีผู้คนจำนวนหลายพันคนเข้ามาจับจ่ายซื้อของที่ตลาดแห่งนี้  แล้วเราเคยคิดไหมว่า ถ้าปักกิ่งได้รับผลกระทบจากโรคระบาดดังกล่าว จะส่งผลกระทบต่อเศรษฐกิจจีนมากแค่ไหน ลงทุนแมนจะเล่าให้ฟัง
16 มิ.ย. 2563

เมืองปักกิ่ง มีความสำคัญ มากแค่ไหน? / โดย ลงทุนแมน
ปักกิ่ง เมืองหลวงของจีนกลับมาประกาศสถานการณ์ฉุกเฉิน
หลังจากพบผู้ติดเชื้อ Covid-19 ระลอก 2 ในตลาดค้าส่งอาหาร
ที่น่าตกใจคือ ใน 1 วัน มีผู้คนจำนวนหลายพันคนเข้ามาจับจ่ายซื้อของที่ตลาดแห่งนี้
แล้วเราเคยคิดไหมว่า ถ้าปักกิ่งได้รับผลกระทบจากโรคระบาดดังกล่าว
จะส่งผลกระทบต่อเศรษฐกิจจีนมากแค่ไหน
ลงทุนแมนจะเล่าให้ฟัง
╔═══════════╗
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
╚═══════════╝
ปักกิ่งนับเป็นเมืองที่มีประวัติศาสตร์ยาวนานและเป็นหนึ่งในเมืองที่มีอายุเก่าแก่มากแห่งหนึ่งในโลก โดยมีอายุไม่ต่ำกว่า 3,000 ปี
ในปี 2019 ปักกิ่งเมืองเดียวมีมูลค่า GDP สูงถึง 15.4 ล้านล้านบาท พอๆ กับประเทศไทยทั้งประเทศ
ปักกิ่งจึงถูกจัดลำดับให้เป็นหนึ่งในเมืองที่มี GDP สูงเป็นลำดับต้นๆ ของโลก
ขณะที่รายได้เฉลี่ยต่อหัวของคนปักกิ่งนั้นมากกว่า 729,000 บาทต่อปี มากกว่ารายได้เฉลี่ยต่อหัวของคนจีนทั้งประเทศกว่าเท่าตัว ที่ปัจจุบันเท่ากับ 313,000 บาท
ปักกิ่งยังเป็นศูนย์กลางของประเทศหลายอย่างไม่ว่าจะเป็น ศูนย์กลางทางการเมือง วัฒนธรรม วิทยาศาสตร์ การศึกษา และการคมนาคม
ที่สำคัญยังเป็นที่ตั้งของสถานที่ท่องเที่ยวที่มีชื่อเสียงทางประวัติศาสตร์ยาวนาน เช่น จัตุรัสเทียนอันเหมิน กำแพงเมืองจีน พระราชวังฤดูร้อน พระราชวังกู้กง
ปี 2019 ปักกิ่งมีนักท่องเที่ยวทั้งภายในและต่างประเทศมาเยี่ยมเยือนถึง 322 ล้านคน สร้างรายได้จากการท่องเที่ยวให้เมืองปักกิ่ง กว่า 2.7 ล้านล้านบาท หรือประมาณ 18% ของมูลค่า GDP ของปักกิ่ง
ปักกิ่งยังเป็นที่ตั้งของบริษัทชั้นนำขนาดใหญ่ของประเทศ ซึ่งติดอันดับรายชื่อใน Fortune Global 500 เช่น
- Sinopec Group บริษัทพลังงานและปิโตรเคมีแบบครบวงจรรายใหญ่ของโลก
- State Grid Corporation of China บริษัทสาธารณูปโภคด้านไฟฟ้าที่ใหญ่ที่สุดในโลก
ที่น่าสนใจคือ ปักกิ่งยังเป็นหนึ่งในเมืองที่มีจำนวน Billionaire มากที่สุดในโลก
โดยในปี 2019 มี Billionaire มากถึง 55 คน ตามหลังแค่ นิวยอร์ก ฮ่องกง ซานฟรานซิสโก มอสโก และลอนดอน
แต่แล้วการระบาดของ Covid-19 รอบใหม่ที่ปักกิ่ง ทำให้รัฐบาลประกาศห้ามการเดินทางข้ามเมืองและสั่งงดเว้นกิจกรรมการแข่งขันกีฬาทุกชนิด พร้อมทั้งประกาศให้พื้นที่ดังกล่าวอยู่ภายใต้สถานการณ์ฉุกเฉิน
แล้วถ้าเรามาเทียบกับอู่ฮั่น เมืองที่เป็นต้นกำเนิดของ Covid-19 รอบแรกจะเป็นอย่างไร
ปักกิ่งมีจำนวนประชากร 21.5 ล้านคน มากเป็นอันดับที่ 2 ของประเทศ
อู่ฮั่นมีจำนวนประชากร 11.1 ล้านคน มากเป็นอันดับที่ 9 ของประเทศ
ขณะที่มูลค่า GDP ของปักกิ่งนั้นมากกว่ามูลค่า GDP ของอู่ฮั่นกว่าเท่าตัว
ความหนาแน่นต่อพื้นที่ของประชากรที่อาศัยอยู่ในปักกิ่งนั้นสูงกว่า ดังนั้น อาจมีความเสี่ยงของการระบาดที่อาจจะขยายวงกว้างเร็วกว่า ที่สำคัญคือ ปักกิ่งเป็นเมืองที่มีผู้คนเดินทางไปมาจำนวนมาก
และเนื่องจากขนาดเศรษฐกิจของปักกิ่งนั้นใหญ่กว่า ดังนั้น ถ้าทางการจีนควบคุมการแพร่เชื้อไม่ดีพอ อาจส่งผลกระทบอย่างหนักต่อเศรษฐกิจจีนรุนแรงกว่าครั้งที่เกิดที่เมืองอู่ฮั่นเสียอีก
ทำให้ตอนนี้คงไม่ใช่แค่ประเทศจีน
แต่รวมถึงทุกประเทศทั่วโลก ต้องเอาใจช่วยให้ปักกิ่งสามารถควบคุมการระบาดให้ได้
เพราะถ้าหากการระบาดแพร่ไปทั่วประเทศจีน
จะหลีกเลี่ยงไม่ได้ที่โลกจะสูญเสียผู้ผลิต และตลาดขนาดใหญ่ไป
ลองนึกภาพว่า หากคนจีนชะลอการนำเข้าสินค้าต่างๆ จากประเทศไทย
ประเทศไทยก็คงได้รับผลกระทบหนัก “ไม่แพ้” การที่นักท่องเที่ยวจีนหายไปจากประเทศไทย..
╔═══════════╗
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
╚═══════════╝
References
-
-
-
-
-
-
-
-
-
-
-